《暇日登尚絅秀才楼居率成四律以贺 其三》
明代·唐桂芳

天上归来鬓未华，多应勾漏问丹砂。祖孙百里德星会，父子一门茂宰家。

无复山河加铁劵，空遗雨露浥黄麻。老生奔走闽南道，曾见春风满县花。

作者简介：元明间歙县人，一名仲，字仲实，号白云，又号三峰。唐元子。少从洪焱祖学。元至正中，授崇安县教谕，南雄路学正。以忧归。朱元璋定徽州，召出仕，辞不就。寻摄紫阳书院山长。卒年七十有三。有《白云集》等。